Este stare de alertă în Botoşani, unde în ultimele zile cinci femei au fost bătute crunt în plină stradă de indivizi cu cagule pe faţă. Trei dintre ele au ajuns la spital în stare foarte gravă. Politiştii spun că tâlharii vânează bijuteriile, banii şi telefoanele mobile, dar dau dovadă de o violenţă ieşită din comun. La această oră, toţi oamenii legii sunt în stradă. Situaţia este atât de gravă încât le cer femeilor să nu iasă din casă neînsoţite după ora 22.00.

ACTUALIZARE 00:00 În această seară, oamenii legii au ridicat un suspect, care e audiat la această oră. Doi presupuşi complici au fost daţi în consemn la frontieră.

Prima femeie a fost atacată în urmă cu două zile. Se întorcea acasă pe o stradă puţin circulată şi abia se lăsase întunericul. Femeia a ajuns în scara blocului şi când a vrut să intre în apartament s-a trezit brusc la pământ. A urmat o ploaie de pumni şi picioare. Trei indivizi cu cagule au lovit-o pe bătrâna de 89 de ani lipsită de orice fel de apărare. Uşile vecinilor au rămas închise.

„În spate au venit trei dulăi din ăştia solizi cu negru pe faţă, aşa, au tăbărât peste mine, m-au pus jos şi m-au călcat cu picioarele. Am stat o oră jos, nu am putut să mă ridic de pe jos.”, povesteşte una dintre femei.

În tot acest timp, tâlharii au umblat în toată casa femeii şi au strâns tot ce au găsit: bani, bijuterii fără ca nimeni să îi deranjeze. În aceeaşi seară, o altă femeie ajungea la spital aproape inconştientă. Fusese bătută într-o altă zonă a oraşului.

„Mi-a dat in cap, am leşinat şi imediat mi-am revenit şi am început să ţip. Atâta am văzut trei băieţi, nu era din ăştia graşi, era aşa... şi mi-au luat geanta cu totul. M-au lovit, am căzut, mi-a sucit mâna şi mi-a luat geanta, cu tot cu acte, tot”.

A doua zi, după lăsarea întunericului, atacurile au continuat. Alte trei femei au fost tâlhărite în plină stradă. Una a ajuns la spital, iar celelalte două au fost doar atacate cu spray paralizant.

Tâlharii şi-au atacat victimele din spate şi au ales locuri slab luminate şi puţin circulate din spatele blocurilor.

Poliţiştii fac apel la locuitorii oraşului să fie extrem de vigilenţi.

În Botoşani, teama pluteşte în aer.

„S-a întâmplat exact în zona noastră aici şi nouă ne e frică acum să înnoptăm, să mergem după suc, după pâine, după ce este nevoie. Copilul meu merge la patinoar seara şi i-am întrerupt, deci nu o să mai meargă la patinoar decât când o să fiu eu”.

„De frică nu iau nimic la mine, nicio haină mai bună”.

Poliţiştii spun că au un cerc de suspecţi şi au luat imagini de pe camerele de supraveghere din oraş în speranţa că vor descoperi noi indicii.

(Sursa Digi24)